URBROJ: 214-2/2025

Koprivnica, 18. 6. 2025.

**O B R A Z L O Ž E NJ E**

**Prijedloga II. Izmjena i dopuna Financijskog plana Muzeja za 2025. godinu**

### Sažetak i djelokrug rada proračunskog korisnika

Osnovni podaci o ustanovi:

* 1. Naziv obveznika: Muzej grada Koprivnice
  2. Poštanski broj i sjedište obveznika: 48000, Koprivnica
  3. Adresa sjedišta: Koprivnica, Trg dr. Leandera Brozovića 1
  4. Šifra Grada/Općine: 201, Koprivnica
  5. Broj RKP: 27958
  6. Matični broj 3009670
  7. OIB: 26066765805

1. Razina: 21
2. Razdjel: 000
3. Šifra djelatnosti prema NKD: 9102, djelatnosti muzeja
4. Odgovorna osoba: Ravnatelj Muzeja grada Koprivnice Ivan Valent

Muzej grada Koprivnice kulturno je, komunikacijsko i informacijsko središte Grada Koprivnice i Koprivničko- križevačke županije koje vodi sustavnu brigu o nepokretnoj, pokretnoj i nematerijalnoj baštini grada i regije. Zadaća ustanove je sustavno prikupljanje, čuvanje, stručno održavanje, sređivanje, restauriranje, konzerviranje i trajno zaštićivanje muzejske građe, stručna i znanstvena obrada nepokretnih i pokretnih spomenika kulture, održavanje stalnog postava muzeja i priprema povremenih pokretnih izložbi koje se odnose na prošlost i sadašnjost grada Koprivnice i koprivničke Podravine, izdavanje i objavljivanje vlastitih publikacija, pripremanje i organiziranje brojnih kulturno – umjetničkih manifestacija i projekata, predavanja, tečajeva, seminara, stručnih i znanstvenih skupova, muzejskih radionica i igraonica, promicanje muzejske struke u suradnji sa srodnim ustanovama u zemlji i inozemstvu, promicanje muzejske struke suradnjom sa školama i drugim pravnim osobama te zainteresiranim pojedincima u skladu s ''Kodeksom profesionalne etike'' muzejske struke.

Muzej obavlja muzejsku djelatnost iz članka 3. točke 1. Zakona o muzejima i djelatnosti koje služe obavljanju djelatnosti upisane u sudski registar, a obuhvaća poslove nabave muzejske građe, istraživanja, stručne i znanstvene obrade te njezine sistematizacije u zbirke, zatim trajne zaštite muzejske građe, muzejske dokumentacije i baštinskih lokaliteta i nalazišta u svrhu osiguranja dostupnosti, obrazovanja, tumačenja i predstavljanja javnosti muzejske građe kao kulturnoga materijalnog i nematerijalnog dobra te dijelova prirode.

Muzej sukladno Statutu obavlja svoju djelatnost kako slijedi:

1. prikuplja muzejsku građu i muzejsku dokumentaciju sukladno svojoj misiji i politici skupljanja s područja na kojem djeluje
2. čuva muzejske predmete u odgovarajućim uvjetima i štiti cjelokupnu muzejsku građu, muzejsku dokumentaciju, baštinske lokalitete i nalazišta u svrhu obrazovanja, proučavanja i uživanja u skladu s propisima o zaštiti i očuvanju kulturnih dobara
3. vodi propisanu muzejsku dokumentaciju o muzejskim predmetima, zbirkama i aktivnostima muzeja;
4. organizira stalne i povremene izložbe
5. organizira istraživanja, izdavačku djelatnost, predavanja, konferencije i stručne skupove te organizira edukativne aktivnosti i radionice
6. podržava i organizira umjetnička i kulturna događanja u okviru svoga djelokruga
7. osigurava da poslove upravljanja muzejskom zbirkom obavljaju stručni muzejski djelatnici sukladno standardima
8. osigurava dostupnost zbirki u obrazovne, stručne i znanstvene svrhe
9. osigurava prihvatljivo okruženje za javnost i dostupnost građe
10. provodi digitalizaciju muzejske građe
11. obavlja reviziju muzejske građe u muzeju i dostavlja o tome izvješće Ministarstvu kulture i Osnivaču
12. obavlja procjenu povijesne, znanstvene, umjetničke i tržišne vrijednosti muzejske građe za potrebe upravljanja imovinom, za osiguranje i otkup
13. izrađuje stručna mišljenja, vještačenja i elaborate o muzejskome predmetu, građi, zbirci o kojoj skrbi i drugim kulturnim dobrima te dijelovima prirode
14. može organizirati izradu i prodaju suvenira i predmeta te izdavanje i prodaju publikacija tematski vezanih uz fundus i program muzeja
15. obavlja i druge djelatnosti sukladno Zakonu i posebnim propisima.

***Zakonski okvir na kojem se zasnivaju programi i unutar kojeg Muzej grada Koprivnice djeluje kao javna ustanova u kulturi čine zakoni i pravilnici Republike Hrvatske:***

Zakonski okvir unutar kojeg Muzej grada Koprivnice djeluje kao javna ustanova u kulturi čine zakoni i pravilnici Republike Hrvatske:

* Zakon o muzejima (NN 61/18, 98/19,114/22),
* Zakon o ustanovama (NN 76/93; 29/97, 47/99, 35/08, 127/19, 151/22),
* Zakon o zaštiti i očuvanju kulturnih dobara (NN 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14, 98/15, 44/17, 90/18, 32/20,62/20, 117/21, 144/22),
* Zakon o kulturnim vijećima i financiranju javnih potreba u kulturi (NN 83/22),
* Zakon o radu (NN 93/14, 127/17, 98/19, 151/22)
* Zakon o proračunu (NN 144/21),
* Zakon o upravljanju javnim ustanovama u kulturi (NN 96/01, 98/19),
* Zakon i Uredba o fiskalnoj odgovornosti (NN 111/18, 95/19),
* Pravilnik o uvjetima i načinu ostvarivanja uvida u muzejsku građu i muzejsku dokumentaciju (NN 115/01),
* Pravilnik o sadržaju i načinu vođenja muzejske dokumentacije o muzejskoj građi (NN 108/02),
* Pravilnik o načinu i mjerilima za povezivanje u sustav muzeja Republike Hrvatske (NN 120/02, 82/06),
* Pravilnik o stručnim i tehničkim standardima za određivanje vrste muzeja, za njihov rad, te za smještaj muzejske građe i muzejske dokumentacije (NN 30/06),
* Pravilnik o stručnim muzejskim zvanjima i drugim zvanjima u muzejskoj djelatnosti te uvjetima i načinu njihova stjecanja (NN 104/19),
* Pravilnik o financijskom izvještavanju u proračunskom računovodstvu (NN 37/22)
* Pravilnik o proračunskom računovodstvu i računskom planu (NN 124/14, 115/15, 3/18, 126/19, 108/20)
* Pravilnik o proračunskim klasifikacijama (NN 26/10, 120/13, 1/20)
* Pravilnik o polugodišnjem i godišnjem izvještaju o izvršenju proračuna (NN 24/13 i 102/17, 1/20, 147/20).

Osim navedenih zakona i pravilnika temeljem kojih Muzej grada Koprivnice obavlja muzejsku djelatnost te brine o pokretnoj i nepokretnoj baštini Muzej navedeno realizira i putem sljedećih akata:

* Statut Muzeja grada Koprivnice
* Pravilnik o unutarnjem ustrojstvu i načinu rada Muzeja grada Koprivnice
* Pravilnik o zaštiti od požara Muzeja grada Koprivnice
* Pravilnik o zaštiti arhivskog i registraturnog gradiva Muzeja grada Koprivnice
* Odluka o provođenju postupka jednostavne nabave robe, radova i usluga Muzeja grada Koprivnice
* Pravilnik o obradi i zaštiti osobnih podataka Muzeja grada Koprivnice
* Pravilnik o nagrađivanju i ocjenjivanju radnika Muzeja grada Koprivnice
* Pravilnik o ostvarivanju i korištenju vlastitih prihoda Muzeja grada Koprivnice
* Pravilnik o radu, pružanju usluga i korištenju knjižnične građe knjižnice Muzeja grada Koprivnice
* Godišnjeg programa rada i razvoja ustanove,
* drugih općih akata Muzeja grada Koprivnice (ugovorima o korištenju financijskih sredstava Ministarstva kulture, ugovorima o korištenju financijskih sredstava Proračuna Koprivničko-križevačke županije te ostalim važećim aktima o donacijama i sponzorstvima).

Prilikom izrade Prijedloga II. izmjena i dopuna Financijskog plana za 2025. godinu uz navedenu zakonsku regulativu ustanova planira procjenu realno ostvarivih vlastitih prihoda od prodaje robe, pružanja usluga, ostalih prihoda po posebnim propisima te procjenu sredstava kapitalnih i tekućih donacija u skladu s gospodarskim kretanjima, procjenom realnih potreba i u skladu s planiranim aktivnostima. Ovim prijedlogom izmjena i dopuna Financijskog plana izvršena je korekcija odnosno povećanje prihoda i stavki rashoda za 432.127,00 EUR ili za 17,23% u odnosu na prethodni plan. Do povećanja dolazi najvećim djelom zbog dodatnih ulaganja u projektu energetske obnove zgrade Muzeja grada Koprivnice. Zbog toga izvršena je korekcija iz dva izvora financiranja, iz nadležnog je proračuna izvršeno povećanje za 354.451,00 EUR te iz Pomoći iz inozemstava i od subjekata unutar općeg proračuna također je izvršeno povećanje za 238.170,00 EUR. Do povećanja od 24.095,00 EUR dolazi i kod planiranih vlastitih prihoda od pruženih usluga koje se odnose na ugovorene arheološke nadzore koji će se realizirati tijekom 2025. godine.

### Obrazloženje programa i aktivnosti koji su predmet Prijedloga II. Izmjena i dopuna Financijskog plana Muzeja grada Koprivnice za 2025. godinu

***OPĆI DIO Financijskog plana***

### Planirani program Očuvanje kulturne baštine Muzeja grada Koprivnice za 2025. godinu čine redovna djelatnost ustanove, zaštita kulturne baštine, muzejsko-galerijska djelatnost, knjižnična djelatnost i nakladnička djelatnost, te aktivnost energetske obnove zgrade Muzeja. I. Izmjene i dopune Financijskog plana ustanove za 2025. godinu izrađen je uravnoteženjem prihoda i rashoda te iznosi 2.508.004 EUR. Ovim se izmjenama i dopunama predlaže povećanje prethodnog plana za 432.127,00 EUR ili za 17,23% te je isti dan kao prijedlog za usvajanje u iznosu 2.940.131,00 EUR uravnoteženjem prihoda i rashoda i s uključenim prenesenim rezultatom poslovanja odnosno viškovima i manjkovima po izvorima financiranja.

### Tabela A

### U tabeli A Općeg dijela Financijskog plana u Računu prihoda i rashoda, prihodi poslovanja planirani su u iz četiri izvora financiranja.

**Prihodi poslovanja (razred 6)**

Prihodi poslovanja planirani su u iznosu 2.508.004,00 EUR, a prijedlogom II. izmjena i dopuna za 2025. godinu predlaže se povećanje za 616.716,00 EUR odnosno za 24,59% u skladu s ugovornim obvezama i očekivanim realno ostvarivim prihodom iz vlastitih izvora financiranja, te od planiranih pomoći od nenadležnog proračuna.

Slijedom navedenog, prijedlogom II. izmjena i dopuna financijskog plana planira se ostvarenje prihoda iz sljedećih izvora financiranja:

**Pomoći iz inozemstva i od subjekata unutar općeg proračuna (skupina 63)**

### Odnosi se na prihod od tekućih i kapitalnih pomoći iz nenadležnog proračuna Ministarstva kulture i medija RH za muzejsko-galerijsku, pedagoško-edukativnu djelatnost i zaštitu kulturne baštine te iz Županijskog proračuna za financiranje prijavljenih programa u podskupini 636 koji je planiran u iznosu 63.900,00 EUR, a ovim je izmjenama i dopunama plana postojala potreba za korekcijom na niže za 22,85%. Planirani iznos na ovom je izvoru umanjen za 14.600,00 EUR te iznosi 49.300,00 EUR. Smanjenje je rezultat usklađivanja planiranih i prijavljenih programa prema Ministarstvu kulture i medija RH i prema Koprivničko-križevačkoj županiji sa ugovorenim sredstvima. U podskupini 638 prvotno su planirane tekuće i kapitalne pomoći za financiranje energetske obnove zgrade Muzeja grada Koprivnice u iznosu od 967.764,00 EUR, a ovim je izmjenama i dopunama postojala potreba za korekcijom stavke prihoda za 26,11%, odnosno povećanje za 252.700,00 EUR te ovim planom su korigirane na 1.220.464,00 EUR. Povećanje se odnosi na prijenos planiranih prihoda iz 2024. godine u 2025. godinu u sklopu programa Nacionalnog plana oporavka i otpornosti (NPOO.C6.1.R1-I3.01.0005) za program Energetske obnove zgrade muzeja temeljem Ugovora o dodjeli bespovratnih sredstava za projekte koji se financiraju iz nacionalnog plana oporavka i otpornosti 2021. - 2026. godine.

**Prihodi od imovine (skupina 64)**

Prihodi od imovine, odnosno prihodi od pozitivnih tečajnih razlika planiran je u iznosu 50,00 EUR koje se ostvaruju evidentiranjem i plaćanjem računa u drugoj valuti te se ne očekuju odstupanja od plana.

**Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima (skupina 66**)

### U ovu skupinu prihoda ubrajaju se prihodi od donacija i prihodi ostvareni iz vlastitih izvora financiranja odnosno pružanja usluga i od prodaje robe te je za ovu skupinu prihoda postojala potreba za korekcijom. Ostvareni vlastiti prihodi od prodaje proizvoda i pružanja usluga odnosno podskupini 661 planirani su u iznosu 43.150,00 EUR, a ovim se prijedlogom izmjena i dopuna povećavaju za 24.095,00 EUR ili 55,84%, najvećim djelom zbog povećanja ugovorenih arheoloških nadzora koji će se realizirati tijekom 2025. godine. Za tekuće i kapitalne donacije muzejske građe od pravnih i fizičkih osoba u podskupini 663 nije postojala potreba za izmjenama i dopunama stavki

**Prihodi iz nadležnog proračuna i od HZZO-a temeljem ugovornih obveza (skupina 67)**

### Prihodi iz nadležnog proračuna za financiranje rashoda poslovanja i kapitalnih rashoda planirani su u iznosu od 1.433.140,00 EUR te ovim prijedlogom izmjena i dopuna Financijskog plana predlaže se povećanje od 354.451,00 EUR odnosno 24,73% te iznosi 1.787.591,00 EUR. Povećanje od 300.000,00 EUR se odnosi na potrebna dodatna ulaganja na energetskoj obnovi zgrade Muzeja grada Koprivnice kako bi se financirali problemi uočeni tijekom građevinskih radova na zgradi, a koji nisu planirani troškovnikom. Ostatak iznosa odnosi se na pokriće metodološkog manjka proizašlog iz prethodne godine.

### U Računu prihoda i rashoda rashodi poslovanja planirani u iznosu 864.821,00 EUR povećavaju se za 11.742,00 EUR ili 1,36 % i iznose 876.563,00 EUR.

### Rashodi za zaposlene (skupina 31)

### Rashodi za zaposlene su povećani za 950,00 EUR u aktivnosti energetske obnove zgrade Muzeja grada Koprivnice.

### Materijalni rashodi (skupina 32)

### Materijalni rashodi u ukupnom su iznosu uvećani za 10.792,00 EUR ili 3,75% i iznose 298.369,00 EUR. Povećanje se najvećim dijelom odnosi na preraspodjelu sredstava, a time i povećanje materijalnih rashoda u aktivnostima Redovne muzejske djelatnosti i Muzejske djelatnosti – izvor vlastita sredstva.

### Financijski rashodi (skupina 34)

### Financijski rashodi za bankarske usluge ostali su nepromijenjeni.

### Rashodi za nabavu nefinancijske imovine od plana koji iznosi 1.643.183,00 EUR su uvećani za 420.385,00 EUR, odnosno 25,58% i ovim prijedlogom financijskog plana iznose 2.063.568,00 EUR.

### Rashodi za nabavu proizvedene dugotrajne imovine (skupina 42)

### Rashodi za nabavu proizvedene dugotrajne imovine su povećani za 600,00 EUR te iznose 28.200,00 EUR. Povećanje se odnosi na nabavu računalnog programa za potrebe knjižnice Muzeja grada Koprivnice.

### Rashodi za nabavu plemenitih metala i ostalih pohranjenih vrijednosti (skupina 43)

### Rashodi za nabavu plemenitih metala i ostalih pohranjenih vrijednosti ostali su nepromijenjeni.

### Rashodi za dodatna ulaganja na nefinancijskoj imovini (skupina 45)

### Rashodi za dodatna ulaganja na građevinskim objektima planirana su u iznosu od 1.607.783,00 EUR, a ovim se izmjenama i dopunama predlaže povećanje istih za 419.785,00 EUR, odnosno za 26,11% te se planiraju realizirati u iznosu 2.027.568,00 EUR. Rashodi za dodatna ulaganja odnose se na već spomenuti projekt energetske obnove zgrade Muzeja grada Koprivnice, te kako nisu realizirani u planiranom iznosu u 2024. godini ovim izmjenama se raspoređuju prema novim očekivanjima.

### Tabela C

### U Tabeli C koja se odnosi na Raspoloživa sredstva iz prethodnih godina prijedlogom II. Izmjena i dopuna Financijskog plana stavke viškova i manjkova bilježe korekciju u skladu sa stvarno ostvarenim rezultatima po izvorima financiranja na dan 31.12.2024. godine u ukupnom iznosu 184.589,00 EUR te se planiraju u Financijskom planu ustanove, a pokriti će se tijekom 2025. godine sukladno Odluci Upravnoga vijeća o utvrđivanju i rasporedu rezultata iz 2024. godine.

### Iskazani manjak prihoda poslovanja ostvaren je iz općih prihoda i primitaka u iznosu od -54.450,04 eura, a predstavlja metodološki manjak nastao iz razloga jer se prihod u sustavu riznice priznaje po načelu novčanog tijeka, odnosno radi se o odgođenom ostvarivanju prihoda. Zatim imamo ostvareni višak od tekućih pomoći iz nenadležnog proračuna u iznosu od 975,22 eura, a odnosi se na višak Koprivničko-križevačke županije za financiranje rashoda redovne djelatnosti koji je prenesen kao višak prihoda iz 2024. godine, a doznačen je na temelju zahtjeva u 2025. godini. Višak prihoda u iznosu od 4.906,14 eura nastao je kao ostvarena vlastita sredstva, a neutrošena u 2024. godini. Manjak kapitalnih pomoći temeljem prijenosa EU sredstava nastao je u iznosu od 134.885,53 EUR, a odnosi se na nastale rashode projekta energetske obnove zgrade Muzeja grada Koprivnice u mjesecu prosincu 2024. godine, a zbog procedura pravdanja nastalih troškova projekta tek nakon njihovog nastanka nastao je metodološki manjak. Isto se odnosi i na nastali manjak od tekućih pomoći temeljem prijenosa EU sredstava u iznosu od 1.063,17 EUR.

**POSEBNI DIO - Program 3006 OČUVANJE KULTURNE BAŠTINE**

**A300601 Redovna muzejska djelatnost**

Za financiranje redovne djelatnosti Muzeja iz nadležnog proračuna jedinice lokalne samouprave osigurani iznos od 642.700,00 EUR ovim izmjenama i dopunama plana uvećava se za 5.300,00 EUR ili 0,83% te iznosi 648.000,00 EUR. U ovoj je aktivnosti izvršen interni rebalans stavki, sredstva su preraspodijeljena u skladu s realizacijom zbog čega dolazi do povećanja materijalnih rashoda u iznosu od 7.100,00 EUR što je rezultat najvećim dijelom povećanja sitnog inventara zbog nabave auto guma i novih vatrogasnih aparata, te zbog povećanja računalnih usluga, do kojih dolazi radi povećanja cijene održavanja platforme INDIGO i povećanja rashoda za nabavu proizvedene dugotrajne imovine zbog nabave novog računalnog programa te njegovo održavanje za potrebe knjižnice Muzeja grada Koprivnice, ali ujedno se i smanjuju rashodi opreme za održavanje i zaštitu u iznosu od 2.800,00 EUR.

**A300602 Zaštita kulturne baštine**

U II. izmjenama i dopunama financijskog plana Muzeja grada Koprivnice, aktivnost zaštita kulturne baštine usklađuje se sa sklopljenim Ugovorima o korištenju sredstava Koprivničko-križevačke županije i Zaključku Župana o financiranju programske djelatnosti Muzeja u iznosu 7.000,00 EUR. Stoga je aktivnost uvećana za 1.000,00 EUR, na izvoru pomoći, dok je na izvoru općih prihoda i primitaka smanjena za 3.000,00 EUR.

Aktivnost se najvećim dijelom odnosi na konzervatorsko-restauratorske radove na tekstilu, papiru i polikromiranim predmetima. Aktivnost je usklađena prema troškovnicima provedene jednostavne nabave za konzervatorsko-restauratorske radove te prema II. izmjenama i dopunama financijskog plana Muzeja grada Koprivnice sada iznosi 22. 500,00 EUR.

**A300603 Muzejsko-galerijska djelatnost**

U Muzejsko-galerijskoj djelatnosti planirani su troškovi za izložbe DAB’25, Marijan Molnar, Bolto Ranilović, Crne pisanice. Prvotni plan u iznosu od 32.500,00 EUR umanjuje se na materijalnim rashodima za 915,00 EUR, te sada iznosi 31.858,00 EUR.

**A300604 Knjižnična djelatnost**

Plan za financiranje knjižnične djelatnosti u 2025. godini je 19.675,00 EUR što se odnosi na digitalizaciju starih koprivničkih novina sa početka 20. st. kako bi se zaštitili izvornici te povećala dostupnost i vidljivost široj populaciji, te na restauraciju osam svezaka iz nakladničkog niza „Tako vam je nekoć bilo“ u izdanju Vinka Vošickog. 7.000,00 EUR planira se financirati iz Pomoći od nenadležnog proračuna odnosno iz Ministarstva kulture i medija, a ostatak od 12.675,00 EUR iz nadležnog proračuna. II. izmjenama i dopunama financijskog plana muzeja grada Koprivnice aktivnost se povećava u iznosu od 425,00 EUR zbog uskladbe sa troškovnikom provedene nabave za digitalizaciju starih novina.

**A300605 Nakladnička djelatnost**

Nakladnička djelatnost Muzeja također je II. izmjenama i dopunama financijskog plana usklađena sa Zaključkom o rasporedu sredstava Proračuna Koprivničko-križevačke županije za 2025. godinu kojim je dodijeljeno 1.000,00 EUR za sufinanciranje izdavanja knjige Podravski zbornik 51/2025, najznačajnije muzejske publikacije te je u ovoj aktivnosti planiran trošak grafičkih usluga, što je kontinuirani trošak svake godine, te sa sklopljenim Ugovorima sa Ministarstvom kulture i medija RH za financiranje publikacija u 2025. godini. Stoga se predlaže smanjenje za 12.300,00 EUR.

**A300607 Muzejska djelatnost – izvor vlastita i ostala sredstva**

Aktivnost je planirana u iznosu od 41.200,00 EUR, a ovim izmjenama i dopunama se predlaže povećanje u iznosu od 29.002,00 EUR, odnosno za 70,39%. Do povećanja dolazi zbog očekivanja dodatnih prihoda temeljem sklopljenih ugovora za usluge arheološkog nadzora koji su raspoređeni na intelektualne usluge, stručno usavršavanje zaposlenika, ostale usluge, ostale nespomenute rashode poslovanja, te kupnju umjetničkih djela.

**A300608 Zaštita kulturne baštine – izvor financiranja Ministarstvo kulture**

Za zaštitu kulturne baštine iz nenadležnog proračuna temeljem prijavljenih programa prema Ministarstvu kulture i medija planiran je iznos 19.200,00 EUR . Sukladno odobrenim programima i sklopljenim ugovornim obvezama ova aktivnost se umanjuje za 1.200,00 EUR. Planirani troškovi utrošiti će se sukladno ugovornim obvezama i planu provedbe Programa zaštite i očuvanja kopnene arheološke baštine: Draganovec – antička postaja Piretis za arheološka istraživanja u iznosu od 7.000,00 EUR, na Program zaštite i očuvanja nematerijalnih kulturnih dobara: Đelekovec, Umijeće izrade tjestenine za juhu „požiraki“ i alata za njihovu izradu za snimanje filma i vođenje radionica u iznosu od 3.000,00 EUR, te na Program Preventivne zaštite i konzervatorsko-restauratorskih radova na građi MGK u 2025. godini u iznosu od 8.000,00 EUR što se odnosi na restauriranje dvije polikromirane skulpture.

**A300609 Muzejsko galerijska djelatnost – izvor financiranja Ministarstvo kulture**

Temeljem odobrenih sredstava i sklopljenih ugovora o korištenju sredstava Ministarstva kulture i medija za programsku djelatnost 2025. godine u iznosu od 9.600,00 EUR sufinanciraju se: izložbeni programi DAB’25 u iznosu od 3.500,00 EUR, zatim U potrazi za Bijelim jelenom // Fantastična bića u naivnoj umjetnosti u iznosu od 1.700,00 EUR, potom JAMA – podravska elegija u deset slika u iznosu od 1.500,00 EUR, te različiti izložbeni program Muzeja grada Koprivnice u iznosu od 2.500,00 EUR. Sufinancirana sredstva će se najvećim dijelom utrošiti na autorske ugovore i ostale usluge za potrebe grafičkog oblikovanja i tiska kataloga.

**A300611 Nakladnička djelatnost – izvor vlastita sredstva**

U ovoj aktivnosti planirano je financiranje za intelektualne usluge, odnosno za honorare autorskih ugovora koji se odnose na uredništvo muzejske publikacije Podravski zbornik 51/2025, te je ova aktivnost ostala nepromijenjena.

**A300612 Galerija Hlebine**

Za potrebe financiranja Galerije naivne umjetnosti u Hlebinama planiran je iznos od 71.765,00 EUR. II. izmjenama i dopunama financijskog plana Muzeja grada Koprivnice povećavaju se materijalni rashodi za 1.500,00 EUR, a koji se odnose na nabavu peleta za grijanje.

**A300615 Energetska obnova zgrade Muzeja grada Koprivnice**

Ova je aktivnost planirana u sklopu programa Nacionalnog plana oporavka i otpornosti (NPOO.C6.1.R1-I3.01.0005) za program Energetske obnove zgrade muzeja temeljem Ugovora o dodjeli bespovratnih sredstava za projekte koji se financiraju iz nacionalnog plana oporavka i otpornosti 2021. - 2026. godine, a ugovorne strane projekta su Ministarstvo kulture i medija RH, Fond za zaštitu okoliša i energetsku učinkovitost te Muzej kao korisnik bespovratnih sredstava Mehanizma za oporavak i otpornost. Projektne aktivnosti započele su prijavom navedenog projekta od ožujka 2023. godine i traju do ožujka 2026. godine. Navedeni se projekt tijekom trogodišnjeg razdoblja planira financirati iz proračuna Grada Koprivnice kojim će se pokriti neprihvatljivi troškovi energetske obnove dok će većina tekućih i kapitalnih troškova biti pokrivena iz pomoći iz državnog proračuna temeljem prijenosa EU sredstava. U 2025. godini plan za energetsku obnovu zgrade Muzeja bio je 1.611.764,00 EUR, a ovim izmjenama i dopunama traži se povećanje od 421.415,00 EUR jer zbog nestabilnosti međukatne konstrukcije između prvog kata i potkrovlja, lošeg stanja stepeništa koje je potrebno zamijeniti, te zbog potrebe za dodatnim učvršćivanjem hodne podloge i novim podom, nameću se dodatni radova, a time i troškova na obnovi zgrade Muzeja koje treba odraditi sada kada se izvode građevinski radovi. 300.000,00 EUR od ukupnog iznosa povećanja odnosi e na potrebe dodatnog ulaganja, dok se ostatak sredstava od 121.415,00 EUR odnosi na planirane, a neostvarene prihode iz 2024. godine.

Financijski pokazatelji ustanove izrađeni su sukladno Zakonu o proračunu (NN 144/21), Pravilniku o proračunskom računovodstvu i računskom planu (NN 124/14, 115/15, 3/18, 126/19, 108/20), Pravilniku o financijskom izvještavanju u proračunskom računovodstvu (NN 3/15, 135/15, 2/17, 112/18, 126/19, 145/20, 32/21), Pravilniku o proračunskim klasifikacijama (NN 26/10, 120/13, 1/20) te sukladno uputama za izradu Prijedloga II. izmjena i dopuna Financijskog plana za razdoblje 2025. godinu Grada Koprivnice, Upravnog odjela za društvene djelatnosti.

**Izvještaj o postignutim ciljevima i rezultatima programa temeljenim na pokazateljima uspješnosti iz nadležnosti proračunskog korisnika za razdoblje 1. 1. 2025. -13. 6. 2025. godine**

Tijekom prve polovine 2025. godine provođeni su programi predviđeni Godišnjim plana rada i razvitka Muzeja grada Koprivnice za 2025. godinu u sklopu kojeg je provedba redovnog programa zaštite kulturne baštine, izložbene i nakladničke djelatnosti, pedagoško-edukativne aktivnosti, te redovnih djelatnosti koja se odnosi na stručni rad na obradi te zaštiti i očuvanju muzejske građe.

Početkom siječnja Muzej je na određeno vrijeme (godinu dana) zaposlio dva kustosa-pripravnika, a početkom ožujka i kustosa, arheološke struke, na neodređeno vrijeme u punom radnom vremenu. Sredinom ožujka, na Ugovor na određeno, kao zamjena za rodiljin dopust, zaposlena je osoba na radnom mjestu Stručnog suradnika za računovodstvene poslove u punom radnom vremenu.

U vidu izložbene djelatnosti Muzej je u izvještajnom razdoblju u Galeriji Koprivnica realizirao izložbe *Zlatko Bourek & kazalište* (5.12.2024. – 4.1.2025), *Lupino za Latice* (10.1. – 8.2.2025) Iva Bolfek *Stay wild & live free* (14.2. – 6.4.2025), Crne pisanice u Podravini i Međimurju (16.4. – 24.5.2025.), a trenutno je postavljene izložbe Bolto Ranilović (28.5. – 12.7.2025.). U izvještajnom razdoblju Galeriju Koprivnica posjetilo je 2107 posjetitelja.

U Galeriji Mijo Kovačić (24. i 25. 1. 2025.) prezentirani su radovi pristigli na Urbanističko – arhitektonski natječaja za izradu Idejnog rješenja tržnice i polivalentnog centara u Koprivnici, u okviru ITU mehanizma te provedene brojne radionice vezane uz tekuće izložbe i prezentaciju nematerijalnih kulturnih dobara vezanih uz prostor Podravine. Galeriju Mijo Kovačić u izvještajnom je razdoblju posjetilo 687 posjetitelja.

U Galeriji naivne umjetnosti u Hlebinama početkom godine završena je izložba *Ivan Generalić za (sto)deset! Iz Zbirke obitelji Čolak* (20.12.2024. – 15.2.2025.) nakon koje je od strane jedne kustosice–pripravnice postavljen (20.2.2025.) dvomjesečni privremeni (stalni) postav prvog dijela galerije pod nazivom *Naivna vizija svijeta. Teme i likovna poetika Hlebinske* škole koja se mogla razgledati do 20.4.2025. godine. Nakon skidanja privremenog (stalnog) postava 25. travnja predstavljena je izložba *Martin Mehkek. Lica i krajolici* koju je moguće razgledati do 30. 6. 2025. godine. Nakon nje slijedi novi, ljetni, privremeni (stalni) postav pod nazivom *Bez dela nema jela* koji priprema druga kustosica–pripravnica. U izvještajnom razdoblju Galeriji naivne umjetnosti u Hlebinama posjetila su 943 posjetitelja.

Na prostoru SP Danica 5.svibnja, uz obilježavanje 80. obljetnice oslobođenja Koprivnice 1945. godine, te 80. obljetnice oslobođenja Europe od fašizma otvorena je stalna izložba *DANICA PRVI KONCENTRACIJSKI LOGOR U NDH. 15. 4.1941. - 1. 9. 1942..* Prostor SP Danica u izvještajnom je razdoblju posjetilo 133 posjetitelja.

Od gostovanja Muzeja valja spomenuti postav izložbe Iva Bolfek *Stay wild & live free* u Muzeju Croata insulanus Grada Preloga (16.5. – 9.6.).

Uz navedene izložbe Muzej je 31. siječnja sudjelovao u 20. Noći muzeja podnaslova *Muzeji - vidljivi i nevidljivi* u sklopu koje su, osim tekućih izložbi, održane edukativne radionice i predstavljena je muzejska akcija *U susret novom stalnom postavu: Osamdeset godina Muzeja grada Koprivnice 1945 – 2025.* kojom je započeto obilježavanje 80. obljetnice osnutka Odbora za Muzej koja će se obilježavati tijekom cijele godine. Sredinom travnja Muzej je kroz dvodnevni program obilježio *Svjetski dana umjetnosti* (15. travnja) organizacijom niza radionica i akcija, a nedugo zatim i *Noć knjige 2025*. (23. travnja), koja se održava uz Svjetski dan knjige i autorskih prava i Dana hrvatske knjige. Tijekom travnja i svibnja muzejska je knjižničarka kroz nekoliko radionica sudjelovala u provedbi ovogodišnje Edukativne muzejske akcije (EMA-e) koja se održavala u razdoblju 18.travnja – 18. svibnja, a njen je završetak bio povezan s obilježavanjem *Međunarodnog dana muzeja* (18. svibnja) koji je u Muzeju obilježen kroz iznimno raznolik i bogat program koji se protegnuo na tjedna dana (13. 5. – 20.5.)

Osim brojnih radionica održanih u sklopu navedenih manifestacija, provedene su i brojene radionice u suradnji s Društvom žena Đelekovec vezane uz prezentaciju ovogodišnjeg muzejskog programa nematerijalne kulturne baštine posvećenog umijeću izrade tjestenine za juhu *požiraki* koje su se održavale u Galeriji Mijo Kovačić i Đelekovcu.

Tijekom ožujka i travnja provedena su sustavna arheološka istraživanja lokaliteta Draganovec tijekom kojih su istraženi dijelovi arhitektonskog kompleksa iz razdoblja kasne antike (4./5. st) te stambeni objekti koji su funkcionirali prije, tijekom i nakon prestanka funkcioniranja sklopa (4. – 6. st)

Tijekom prve polovine godine Muzej je proveo jedan posao arheološkog nadzora za obiteljski kuću u Čakovcu te arheološki nadzor nad radovima na Dvorcu Inkey. Ugovoreni su poslovi arheološkog nadzora na objektima Opće bolnice Varaždin u Novom Marofu i Klenovniku, te na prostoru RCGO Piškornica. Iščekuju se i rezultati poziva za dostavu ponuda za radove arheološkog nadzora na dodatnim objektima Opće bolnice Varaždin u Novom Marofu te za Međimurske vode, a u tijeku je i provedbe ugovorenog arheološkog nadzora, ali i zaštitnih arheoloških istraživanja na prostoru buduće upravne zgrade RCGO Piškornica.

Što se tiče rada na muzejskim zbirkama u postupku je i dalje sustavna obrada i provjera *Zbirke Fedora Malančeca* te sustavna obrada građe iz *Zbirke fotografije i foto albuma.*

Vezano uz cjelogodišnji program, pripremljena je i realizirana provedba jednostavnih nabava za provedbu konzervatorsko-restauratorskih radova na muzejskoj građi, digitalizaciju muzejske građe te grafičkog oblikovanja i tiska materijala za redovnu i programsku djelatnost ustanove, a u postupku je i provedbe novog postupka jednostavne nabave *Korištenje i održavanje sustava Indigo u 2025. godini* sukladno novo donesenoj Odluci o provedbi postupaka jednostavne nabave.

U sklopu pripreme i održavanja predviđenog programa za 2025. godinu bitno je za spomenuti kako je Muzej od Ministarstva Kulture i Medija dobio sufinanciranje na osam (8) od devet (9) prijavljenih programa, dok su sva tri prijavljena programa prema Koprivničko-križevačkoj županiji dobila sufinanciranje, čime je značajno smanjen udio osnivača u pokrivanju troškova provedbe programa na muzejsko-galerijskoj djelatnosti. Projekt DAB´25 prijavljen je i na Natječaj za donacije HEP-a, no program nije odabran za sufinanciranje.

Muzej je i u novoj godini nastavio informirati javnost o svojim aktivnostima u tiskanom izdanju Glasa Podravine i prigorja, na portalima glaspodravine.hr, dravainfo.hr i epodravina.hr objavom priloga o muzejskim aktivnostima, izložbama i edukativnim djelatnostima temeljem ugovora o suradnji koji su sklopljeni početkom siječnja 2025. godine.

U vidu investicija Muzeja nastavljeni su radovi na energetskoj obnovi zgrade muzeja. Tijekom dosadašnjih radova provedena je većina tzv. „grubih radova“: uklonjena je sva žbuka na unutrašnjoj i vanjskoj oplati zidova, uklonjeni su i izrađeni novi podovi na prostoru prizemlja (uz koje je bilo vezano podupiranje svodova podruma kako bi se osigurali za potrebe izrade hodnih površina prizemlja), učvršćen je dio nestabilne međukatne konstrukcije između prizemlja i prvog kata u jednoj prostoriji prizemlja, uklonjeni su svi prozori i pripremljeni su okviri za postav novih prozora, predviđeni prezidi i naknadna zazidavanja kao i dodatna probijanja i uklanjanja zidova su također završeni. Nadalje, provedeno je ubrizgavanje mase za isušivanje vlaga te ubrizgivanje većine mase za učvršćivanja zidova, postavljene su sve elektroinstalacije, provedena su dodatna ojačanja pojedinih zidova, ili u pojedinim slučajevima dozidavanja zidova te zidanja pojedinih dijelova zidova iz nova, ubačeno je 40ak novih nadvoja i gotovo je u potpunosti provedeno žbukanje unutrašnjih zidova na prizemlju i katu.

Provedeni pripremni radovi otkrili su pojedine probleme / dodatne stavke radova koje su u međuvremenu ugovorene II i III Dodatkom osnovnog Ugovora. Dio njih je dosad već i realiziram, a dio će biti realiziran u narednom razdoblju. Sredinom travnja utvrđeno je kako postoji sumnja u stabilnost međukatne konstrukcije između prvog kata i potkrovlja zgrade te je isto potrebno provjeriti. Nadalje, utvrđeno je kako su oba drvena stepeništa u lošem stanju (djelomično trula) te da ih je potrebno zamijeniti sada kada se odvijaju građevinski radovi. Uz navedene stavke zbog rastresitosti podloge međukatne konstrukcije, tj. pripreme hodne površine prvog kata potrebno je istu dodatno učvrstiti i podložiti novim podom. Navedene tri stavke traže dodatna značajna financijska sredstva čija se realizacija veže uz ovaj Prijedlog II. Izmjena i dopuna Financijskog plana Muzeja grada Koprivnice za 2025. godinu.

Ukoliko se radovi nastave dosadašnjim tijekom investicija će neznatno izaći iz okvira zacrtanog roka provedbe radova(studeni 2025. godine), no neće izaći iz okvira konačnog roka završetka radova (30.6.2026.).

Prijedlog II. Izmjena i dopuna Financijskog plana Muzeja grada Koprivnice za 2025. godinu uz obrazloženje usvojen je na 24. sjednici Upravnoga vijeća Muzeja grada Koprivnice te se dostavlja Gradu Koprivnici na odobrenje i usvajanje. Nakon usvajanja istog od strane Gradskog vijeća ovaj dokument postaje II. izmjena i dopune Financijskog plana Muzeja grada Koprivnice za 2025. godinu.

Predsjednik Upravnog vijeća Muzeja grada Koprivnice

Prof. dr.sc. Mario Tomiša